Robin Salo
Robin Salo (s. 13. lokakuuta 1998 Espoo) on suomalainen jääkiekkopuolustaja, joka edustaa SM-liigajoukkue Saimaan Palloa.
"Kiekkoareena" -verkkolehden toimittaja Miika Arposen mukaan Salo on vahva kamppailija ja hyvä lukemaan peliä. Arposen mukaan hänellä on hyvä kuntopohja, jonka ansiosta Salo kykenee pelaamaan suuria jääaikoja. Arposen mukaan hänen luistelunsa on kuitenkin melko kankeaa ja nopeat suunnanmuutokset tuovat ongelmia Salon peliin. Hän myös ajoittain hyökkää hieman yli-innokkaasti.
Salo on Vaasan Sportin kasvatti. Hän oli kaudella 2012–2013 seuran C-nuorten tehokkain puolustaja sekä SM-sarjan runkosarjassa tehoilla 4+11=15 että SM-karsinnoissa tehoilla 4+4=8.
Helmikuussa 2015 Salo teki Sportin kanssa kaksivuotisen SM-liigasopimuksen. Kaudella 2014–2015 hän debytoi Sportin liigajoukkueessa. Salo pelasi ensimmäisen SM-liigaottelunsa vain 16-vuotiaana 26. helmikuuta 2015 Tapparaa vastaan. Hän sai ottelussa jääaikaa 16.52 minuuttia. Salo pelasi kauden 2014–2015 aikana neljä SM-liigaottelua. Suurimman osan kaudestaan hän pelasi kuitenkin Sportin A-nuorissa, joiden tehokkain puolustaja Salo oli tehoilla 10+16=26. Hänet valittiin A-nuorten SM-liigan tammikuun 2016 kuukauden tulokaspelaajaksi.
Jokerit varasi Salon 76. pelaajana . Kaudella 2015–2016 Salo pelasi SM-liigassa 16 runkosarjaottelua ilman tehopisteitä. Hän pelasi kauden aikana miesten pelejä myös seitsemän ottelun verran Sportin yhteistyöjoukkue Kokkolan Hermeksessä, Mestiksessä. Salo pelasi suurimman osan kaudestaan Sportin A-nuorissa, joiden tehokkain puolustaja hän oli tehoilla 9+7=16. Salo jakoi myös joukkueen sisäisen tehotilaston voiton Carl-Axel Braskénin ja Tommi Tikan kanssa.
OHL-joukkue London Knights varasi Salon 116. pelaajana , mutta hän jatkoi kaudella 2016–2017 uraansa kuitenkin Sportissa. Salo teki liigauransa avausmaalin 18. lokakuuta 2016 vieraissa Kalevan Palloa vastaan. Hän teki Sportin 4–4-tasoitusmaalin ilman maalivahtia ajassa 59.59 ja Salon osuma tarkistettiin videonauhalta. Sport voitti ottelun lopulta jatkoajalla lukemin 4–5. Lokakuun 27. päivänä 2016 Salo taklasi polvella Ässien Jussi Makkosta. Salo sai tilanteesta kolmen ottelun pelikellon, ja Makkoselta jäi väliin 12 runkosarjan ottelua. Joulukuun 2016 lopulla hän teki Sportin kanssa vuoden mittaisen jatkosopimuksen. Kausi 2016–2017 oli Salolle varsinainen tulokaskausi SM-liigassa ja hän teki 54 runkosarjaottelussa tehot 1+15=16, joilla Salo oli liigan tehokkain tulokaspuolustaja.
New York Islanders varasi Salon toisella kierroksella 46. pelaajana . Hän oli seuran kesän ykkösvaraus, sillä Islanders oli kaupannut ensimmäisen kierroksen varausvuoronsa Vegas Golden Knightsille. Kausi 2017–2018 osoittautui Salolle Sportissa kuitenkin melko haastavaksi ja hän teki 43 runkosarjaottelussa vain viisi syöttöpistettä. Kaudeksi 2018–2019 Salo siirtyi jatkamaan SM-liigauraansa kaksivuotisella sopimuksella Saimaan Pallon riveihin.
Salo pelasi alle 20-vuotiaiden MM-kilpailuissa vuonna 2018. Hän putosi viimeisten joukossa Suomen MM-leiriryhmästä vuoden 2016 turnaukseen, kuten myös vuoden 2017 turnaukseen.
Salo pelasi myös alle 18-vuotiaiden MM-kilpailuissa vuosina 2015 ja 2016, joista jälkimmäinen turnaus päättyi maailmanmestaruuteen ja ensimmäinen hopeaan. Salo toimi vuoden 2016 turnauksessa Suomen varakapteenina. Hän pelasi myös alle 18-vuotiaiden Ivan Hlinkan muistoturnauksessa vuonna 2015. Salo pelasi myös World U-17 Hockey Challengessa syksyllä 2014. Yhteensä hän on pelannut 21 nuorten ja 33 poikien maaottelua.
Salon isä Robert pelasi omalla urallaan yli 300 SM-liigaottelua Kiekko-Espoossa/Espoo Bluesissa.